טרנס סטמפ

ילדות ונעורים, קריירה מוקדמת

סטמפ נולד בלונדון, הבכור בין חמישה ילדים. אביו היה קברניט בצי הסוחר. מגיל צעיר שאף סטמפ להיות שחקן. בסוף שנות ה-50 קיבל מלגה ללימודי משחק באקדמיית דאגלס ובר בלונדון. בשנת 1962 התגלה על ידי פיטר יוסטינוב וכיכב בסרטו "בילי באד" (1962), על פי ספרו של הרמן מלוויל. תפקיד זה זיכה אותו בהכרה, ובמועמדות לפרס אוסקר, בפרס גלובוס הזהב לשחקן החדש הטוב ביותר, וכן לתשומת לב בינלאומית.

קריירת המשחק בשנות ה-60

תפקידו הזכור ביותר של סטמפ, מתחילת שנות ה-60, הוא בסרט "האספן" שביים ויליאם ויילר על פי ספרו של ג'ון פאולס, סרט אימה על פקיד בנק אפרורי וביישן, שתחביבו איסוף פרפרים, החוטף צעירה (סמנתה אגר) שכן אינו מסוגל לפתח מערכת יחסים, והוא סבור כי אם יחטוף את הצעירה ויטפל בה היא תתאהב בו. הסרט זכה להצלחה, וסטמפ זכה בפרס השחקן הטוב ביותר בפסטיבל קאן באותה השנה.
הצלחתו זו של סטמפ הביאה לגל של תפקידים אצל הבמאים הנחשבים ביותר. בשנת 1966 שיחק בסרטו של ג'וזף לוסי "מודסטי בלייז", שהיה אחד הניסיונות הראשונים ליצור סרט קולנוע על פי קומיקס. על אף שהסרט לא הצליח, פיתח סטמפ שותפות מקצועית עם המפיק ג'ו ג'אני, והמשיך עמו לשני פרויקטים נוספים, עיבודו של ג'ון שלזינגר לספרו של תומאס הרדי "הרחק מהמון מתהולל" (הסרט כונה בעברית "הרחק מן ההמון הסוער") (1967), וסרטו הראשון של הבמאי קן לואץ' "Poor Cow" ‏(1967).
בשנת 1968 שיחק סטמפ באיטליה בסרטו של פדריקו פליני "טובי דאמיט" אחת משלוש אפיזודות בסרט "סיפורים מופלאים". סטמפ התגורר באיטליה מספר שנים, ובתקופה זו היה תפקידו הזכור ביותר תפקיד הזר הפלאי החודר לחייה של משפחה מילאנזית מן המעמד הבורגני בסרט תיאורמה של פייר פאולו פזוליני (1968). בעשר השנים שלאחר מכן מיעט סטמפ להופיע בקולנוע.

קריירת המשחק מסופרמן ואילך

בשנת 1978 שיחק סטמפ את תפקיד גנרל זוד, אחד משלושת הנבלים ואויביו של סופרמן בכוכב קריפטון בסרט סופרמן. על אף שסטמפ הופיע לדקות ספורות בתחילת הסרט, זכה משחקו לתשומת לב. הסרט הראשון בסדרת סופרמן התמקד במאבקו של סופרמן נגד לקס לות'ר אותו שיחק ג'ין הקמן, וסטמפ היה נבל משני. בסרט השני בסדרה, סופרמן 2, (1980) קיבל סטמפ את תפקיד הנבל הראשי, כאשר תאונה קוסמית מביאה את זוד ושני שותפיו לפשע אל כדור הארץ, ומשגילו כי יש להם כוחות על, הם מנסים לשלוט בעולם. הסרט היה להצלחה, על אף שבמהלכו הוחלף הבמאי ריצ'רד דונר בבמאי ריצ'רד לסטר. בשנת 2006 פורסמה בפורמט DVD גרסת הבמאי "סופרמן 2: הגרסה של ריצ'רד דונר", אותו הותיר אחריו דונר בטרם הוחלף, וזכתה אף היא להצלחה. המדובר בשני סרטים שונים לחלוטין, כאשר רבים סבורים שגירסתו של דונר היא הטובה יותר. סטמפ המשיך להיות מזוהה עם דמותו של זוד ועם סדרת סופרמן. בשנת 2003 נשכר סטמפ להופיע כקולו של ג'ור אל, אביו של סופרמן בסדרה סמולוויל, וקולו נשמע ב-18 פרקים במהלך עונות הסדרה בין 2003 ל-2009.
לאחר הופעתו בסופרמן המשיך סטמפ בהופעות בקולנוע, בעיקר בתפקידי משנה. הופעות ראויות לציון משנות ה-80 כוללות הופעה בתפקיד משנה בסרט וול סטריט של אוליבר סטון (1987), ובתפקיד בעל האחוזה האמיד החונך את חבורת הצעירים, בסרט "אקדוחנים צעירים" (1988), שהיה הסרט בו נחשפו שחקנים צעירים כאמיליו אסטבז, קיפר סאתרלנד, לו דיאמונד פיליפס, צ'רלי שין ודרמוט מלרוני. בשנת 1992 שיחק בתפקיד הראשי בסרטו של פילאר מירו "בלטנברוס" (Beltenebros) שזכה בפרס דב הכסף בפסטיבל ברלין. סטמפ שיחק קומוניסט ספרדי החוזר לספרד, 20 שנה לאחר מלחמת האזרחים בספרד על מנת לנקום באדם שבגד בו.
בשנת 1994 שיחק סטמפ באחד מתפקידיו הזכורים ביותר. סטמפ ביסס עד אז את הקריירה שלו על גילום דמויות גבריות קשוחות ואפלות. כן היה ידוע בחייו הפרטיים כרווק שניהל מערכות יחסים עם כמה מכוכבות הקולנוע והדוגמניות הנערצות ביותר של זמנו. בחירתו לשחק את הטרנסקסואלית ברנדט (שנולדה כ"ראלף"), בסרטו של האוסטרלי סטיבן אליוט הרפתקאותיה של פריסילה, מלכת המדבר, לצד גאי פירס והוגו וויבינג, לא הייתה מובנת מאליה, והיוותה הימור. בסרט משחק סטמפ טרנסקסואלית מזדקנת שיוצאת למסע באוטובוס בערבה האוסטרלית. סטמפ מופיע בסרט, לרוב בלבוש אישה ובאיפור מוגזם, בקטעי דראג הכוללים ריקוד לצלילי להקת אבבא, ושירים אחרים המזוהים עם דראג כגון I will survive. סטמפ מגלה בסרט פן רגיש, ודמותו מפתחת רומן נוגע ללב עם בוב (ביל האנטר), מכונאי מזדקן ומחוספס שסייע לחבורת הדראג לתקן את האוטובוס. התפקיד הביא לסטמפ מועמדות לפרס באפט"א ופרס גלובוס הזהב כשחקן הטוב ביותר.
בין תפקידיו הידועים של סטמפ לאחר "פריסילה", היו התפקיד הראשי בסרט "הקשר האנגלי" שביים סטיבן סודרברג בשנת 1999, ותפקיד "הנשיא העליון ואלורום" בסרט מלחמת הכוכבים - פרק 1: אימת הפנטום (1999).
כן שיחק את הבוס המטורף של אשטון קוצ'ר בסרט "הבת של הבוס שלי" (2003), וכיכב לצד אדי מרפי בסרט הפנטזיה הבלשי "הטירה המכושפת" בבימויו של רוב מינקוף. 
בשנת 2008 גילם את תפקיד הגנרל לודוויג בק בסרט "מבצע ואלקירי" בכיכוב טום קרוז שעסק בקשר העשרים ביולי.
בשנת 2016 שיחק בדרמה הרומנטית "קציר מר" (Bitter harvest) בתפקיד: איוון.
ב-2017, שיחק במותחן הרומנטי "בית המזימות".

חייו האישיים

סטמפ הוא אחיו הגדול של כריס סטמפ, שהיה בעל קריירה מצליחה כאמרגן, ובין היתר היה מעורב בעלייתם של להקת המי וג'ימי הנדריקס.
בנוסף לקריירת המשחק שלו פיתח סטמפ גם קריירה כסופר. בין היתר פרסם שלושה כרכים של זכרונותיו, נובלה וספר בישול, המיועד לספק מתכונים לאנשים שאינם מסוגלים לאכול מוצרי חלב או מוצרי חיטה. סטמפ הוא צמחוני מוצהר.
סטמפ נוהג לתרום את קולו לדיבוב משחקי וידאו וביניהם "Elder Scrolls IV: Oblivion" ו- "Halo 3".
בשנות ה-60 נקשר שמו של סטמפ בשמן של כמה מכוכבות הקולנוע הידועות ביותר, לרבות ג'ולי כריסטי, בריז'יט בארדו והדוגמנית ג'ין שרימפטון. בשנת 2002, בגיל 63 נישא לראשונה לרוקחת אוסטרלית בת 29 בשם אליזבת' אורורק. בשנת 2008 התגרש הזוג עקב "התנהגותו הבלתי סבירה" של סטמפ.